Lav et referat af nedenstående tekst:

Tekst:
Nisser er der overalt i den søde juletid. Men de er skabt af fanden, mener en nordjysk præst, der vil have folks øjne op for nissernes sande natur. Præsten Jon Knudsen er præst i den lille Løkken frikirke med missionske rødder. Her er der totalt nissefrit område, alt andet ville være djævledyrkelse, da nisserne er i strid med den kristne jul, mener Jon Knudsen. Han har derfor også gjort datterens børnehavepædagoger og sønnens dagplejer klart, at hans børn ikke må udsættes for nisser. - Det respekterer de, og det er jo heller ikke anderledes, end når muslimerne ikke må få svinekød, siger Jon Knudsen til Nordjyske Stiftstidende. Han vil gerne have beboerne i Løkken til at tage stilling til, om de vil bruge juletiden på Guds- eller djævledyrkelse. - Der sker en sammenblanding af kristen og hedensk jul. Jeg føler ikke, at kirken har markeret, hvad en kristen jul er, siger han. Han vil dog ikke direkte bekæmpe nisserne i det åbne rum, men i hans kirke bliver børn bedt om at tage nissehuen af, hvis de møder op i sådan en. - For mig er et ikke en intellektuel debat. Jeg har stor erfaring med dæmoner, som mange er plaget af, siger præsten, der selv foretager djævleuddrivelse eller eksorcisme. /ritzau/

Referat:
Nordjysk præst gør op med billedet af de små søde nisser som en naturlig del af julen. De er djævelens yngel og har intet at gøre i en kristen jul, mener han.